Document ID: 32013R1348

KOMISSION TÄYTÄNTÖÖNPANOASETUS (EU) N:o 1348/2013,
annettu 16 päivänä joulukuuta 2013,
oliiviöljyn ja uutetun oliiviöljyn ominaisuuksista sekä niiden määritysmenetelmistä annetun asetuksen (ETY) N:o 2568/91 muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 113 artiklan 1 kohdan a alakohdan ja 121 artiklan ensimmäisen kohdan a ja h alakohdan yhdessä sen 4 artiklan kanssa,
sekä katsoo seuraavaa:
(1)
Komission asetuksessa (ETY) N:o 2568/91 (2) määritellään oliiviöljyn ja oliivin puristemassaöljyn kemialliset ja aistinvaraiset ominaisuudet sekä kyseisten ominaisuuksien määritysmenetelmät. Kyseiset menetelmät ja öljyjen ominaisuuksiin liittyvät raja-arvot olisi saatettava ajan tasalle ottaen huomioon asiantuntijakemistien lausunto ja kansainvälisen oliivineuvoston (IOC) puitteissa tehty työ.
(2)
Eräitä asetuksessa (ETY) N:o 2568/91 säädettyjä analyysimenetelmiä ja oliiviöljyjen ominaisuuksien raja-arvoja olisi päivitettävä IOC:n vahvistamien tuoreimpien kansainvälisten standardien täytäntöönpanon varmistamiseksi unionin tasolla.
(3)
Sen vuoksi stigmastadieenien, vahojen, myristiinihapon ja rasvahappoalkyyliestereiden raja-arvoja olisi muutettava, kuten myös eräitä päätöksentekokaavioita, joita käytetään sen todentamiseksi, onko oliiviöljynäyte ilmoitetun luokan mukainen. Kuluttajansuojan vuoksi olisi kaupan helpottamiseksi ja oliiviöljyn aitouden takaamiseksi otettava käyttöön kampesterolia ja delta-7-stigmasterolia koskevat päätöksentekokaaviot, joihin liittyy rajoittavampia parametreja. Menetelmät sterolien koostumuksen ja pitoisuuden määrittämiseksi sekä erytrodiolin ja uvaolin määrittämiseksi olisi korvattava luotettavammilla menetelmillä, jotka koskevat myös triterpeenidialkoholeja. On myös asianmukaista tarkastella uudelleen oliiviöljyn aistinvaraista arviointia ja ottaa käyttöön menetelmä oliiviöljyissä esiintyvien vieraiden kasviöljyjen havaitsemiseksi.
(4)
Oliiviöljyn ja oliivin puristemassaöljyn näytteenottomenetelmiä olisi mukautettava öljyjen vaatimustenmukaisuustarkastuksiin liittyvien menetelmien kehittymisen perusteella.
(5)
Sen vuoksi asetusta (ETY) N:o 2568/91 olisi muutettava.
(6)
Tällä asetuksella tehtyjä muutoksia olisi sovellettava vasta 1 päivästä maaliskuuta 2014, jotta aikaa jäisi uusiin sääntöihin sopeutumiselle ja niiden soveltamisen vaatimien välineiden käyttöönotolle ja jottei kaupankäynnille aiheutettaisi häiriöitä. Samoista syistä olisi säädettävä, että ennen kyseistä päivämäärää unionissa lainmukaisesti valmistettuja ja merkittyjä tai unioniin lainmukaisesti tuotuja, vapaaseen liikkeeseen laskettuja oliiviöljyjä ja oliivin puristemassaöljyjä voidaan pitää kaupan varastojen loppumiseen asti.
(7)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (ETY) N:o 2568/91 seuraavasti:
1)
Korvataan 2 artikla seuraavasti:
"2 artikla
1. Liitteessä I säädettyjen öljyjen ominaisuudet määritetään seuraavilla määritysmenetelmillä:
a)
oleiinihappoprosentteina ilmaistavat vapaat rasvahapot määritetään liitteessä II esitetyllä menetelmällä;
b)
peroksidiluku määritetään liitteessä III esitetyllä menetelmällä;
c)
vahapitoisuus määritetään liitteessä IV esitetyllä menetelmällä;
d)
sterolien ja triterpeenidialkoholien koostumus ja pitoisuus määritetään kapillaarikaasukromatografialla liitteessä V esitetyllä menetelmällä;
e)
2-glyseryylimonopalmitaatin prosenttiosuus määritetään liitteessä VII esitetyllä menetelmällä;
f)
spektrofotometrinen määritys tehdään liitteessä IX esitetyllä menetelmällä;
g)
rasvahappokoostumus määritetään liitteissä X A ja X B esitetyllä menetelmällä;
h)
haihtuvat halogeeniliuottimet määritetään liitteessä XI esitetyllä menetelmällä;
i)
neitsytoliiviöljyn aistinvaraiset ominaisuudet arvioidaan liitteessä XII esitetyllä menetelmällä;
j)
stigmastadieenit määritetään liitteessä XVII esitetyllä menetelmällä;
k)
C42:ta sisältävien triglyseridien koostumus määritetään liitteessä XVIII esitetyllä menetelmällä;
l)
alifaattisten alkoholien pitoisuus määritetään liitteessä XIX esitetyllä menetelmällä;
m)
vahojen, rasvahappojen metyyliestereiden ja rasvahappojen etyyliestereiden pitoisuudet määritetään liitteessä XX esitetyllä menetelmällä.
Oliiviöljyissä esiintyvien vieraiden kasviöljyjen havaitsemiseksi sovelletaan liitteessä XX a esitettyä määritysmenetelmää.
2. Kansallisilta viranomaisilta tai näiden edustajilta edellytettävistä neitsytoliiviöljyjen aistinvaraisten ominaisuuksien tarkistuksesta vastaavat jäsenvaltioiden hyväksymät maistajaraadit.
Ensimmäisessä kohdassa tarkoitetun oliiviöljyn aistinvaraisten ominaisuuksien katsotaan olevan yhdenmukaisia ilmoitetun oliiviöljyluokan kanssa, jos asianomaisen jäsenvaltion hyväksymä raati vahvistaa kyseisen luokituksen.
Jos raati ei vahvista ilmoitusta ilmoitetun oliiviöljyluokan aistinvaraisten ominaisuuksien osalta, kansalliset viranomaiset tai niiden edustajat teettävät asianomaisen pyynnöstä viipymättä muilla hyväksytyillä raadeilla kaksi seurantamääritystä, joista ainakin toisen tekee asianomaisen tuottajajäsenvaltion hyväksymä raati. Kyseisten ominaisuuksien katsotaan olevan yhdenmukaisia ilmoitettujen ominaisuuksien kanssa, jos ilmoitettu luokitus vahvistetaan molemmissa seurantamäärityksissä. Päinvastaisessa tapauksessa seurantamäärityksen kustannuksista vastaa asianomainen.
3. Kun on kyse kansallisten viranomaisten tai niiden edustajien tekemästä 1 kohdan mukaisesta öljyn ominaisuuksien toteamisesta, näytteenotto tehdään koenäytteen valmistelua ja näytteenottoa koskevia kansainvälisiä standardeja EN ISO 661 ja EN ISO 5555 noudattaen. Poiketen siitä, mitä standardissa EN ISO 5555 olevassa 6.8 kohdassa määrätään, silloin kun kyseessä ovat tällaiset pakkaukseen suorassa kosketuksessa olevat öljyt, näytteenotto tehdään kuitenkin tämän asetuksen liitteen I a mukaisesti. Kun kyseessä on pakkaamaton öljy, josta ei voida ottaa näytettä standardin EN ISO 5555 mukaisesti, näytteenotto tehdään jäsenvaltion toimivaltaisen viranomaisten ohjeiden mukaisesti.
Rajoittamatta standardin EN ISO 5555 ja standardissa EN ISO 661 olevan 6 luvun määräysten soveltamista näytteet on sijoitettava viipymättä valolta ja lämmöltä suojattuun paikkaan ja lähetettävä laboratorioon määritettäviksi viimeistään näytteenottoa seuraavana viidentenä työpäivänä; muussa tapauksessa näytteet on säilytettävä niin, että ne eivät heikenny tai vahingoitu kuljetuksen tai varastoinnin aikana ennen laboratorioon lähettämistä.
4. Edellä 3 kohdassa tarkoitettua todentamista varten liitteissä II, III, IX, XII ja XX tarkoitetut määritykset ja tapauksen mukaan kansallisessa lainsäädännössä säädetyt vastamääritykset on tehtävä ennen vähimmäissäilymisajan päättymistä, kun kyseessä ovat pakatut tuotteet. Kun kyseessä ovat pakkaamattomat öljyt, määritykset on tehtävä kuuden kuukauden kuluessa näytteenottokuukaudesta.
Muihin tässä asetuksessa säädettyihin määrityksiin ei sovelleta määräaikoja.
Jos määritysten tulokset eivät vastaa oliiviöljyn tai oliivin puristemassaöljyn ilmoitetun luokan ominaisuuksia, asianomaisen on ilmoitettava asiasta kuukauden kuluessa ensimmäisessä alakohdassa tarkoitetun määräajan päättymisestä, paitsi jos näyte on otettu vähimmäissäilymisajan päättymistä edeltävien kahden kuukauden kuluessa.
5. Määritystuloksia verrataan suoraan tässä asetuksessa säädettyihin rajoihin oliiviöljyjen ominaisuuksien määrittelemiseksi 1 kohdan ensimmäisessä alakohdassa säädettyjä menetelmiä noudattaen."
2)
Korvataan liite I tämän asetuksen liitteessä I olevalla tekstillä.
3)
Korvataan liite I a tämän asetuksen liitteessä II olevalla tekstillä.
4)
Korvataan liite I b tämän asetuksen liitteessä III olevalla tekstillä.
5)
Korvataan liite V tämän asetuksen liitteessä IV olevalla tekstillä.
6)
Poistetaan liite VI.
7)
Korvataan liite XII tämän asetuksen liitteellä V.
8)
Lisätään liitteen XX jälkeen liite XX a tämän asetuksen liitteen VI mukaisesti.
2 artikla
Ennen 1 päivää maaliskuuta 2014 unionissa lainmukaisesti valmistettuja ja merkittyjä tai unioniin lainmukaisesti tuotuja, vapaaseen liikkeeseen laskettuja tuotteita voidaan pitää kaupan varastojen loppumiseen asti.
3 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä maaliskuuta 2014.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä joulukuuta 2013.

Labels: 7
3
17
6